Liderul USR Nicuşor Dan a reluat, miercuri, după consultările de la Palatul Cotroceni, afirmaţiile potrivit cărora Uniunea nu va susţine un Guvern PSD-ALDE, pe motiv că propunerea coaliţiei majoritare este „Liviu Dragnea printr-un interpus”.

„Am spus că vom susţine un Guvern susţinut pe principii de onestitate, competenţă, bun simţ, respectarea legii. Aveam o propunere, Dacian Cioloş, (...) dar în urma votului românilor s-a conturat o majoritate. Aceasta a propus azi un nume de prim-ministru care este Liviu Dragnea printr-un interpus. Nu o să votăm un astfel de Guvern, o să facem opoziţie în Parlament, potrivit News.ro.

Nicuşor Dan a adăugat că părerea USR este că „propunerea PSD nu va avea anvergura necesară” pentru a ocupa funcţia de premier.

Sevil Shhaideh este propunerea făcută miercuri de PSD-ALDE pentru funcţia de premier, la consultările cu preşedintele Klaus Iohannis de la Palatul Cotroceni.

Anunţul a fost făcut de către preşedintele PSD, Liviu Dragnea, după consultările cu preşedintele Iohannis.

El a spus că, dacă va fi desemnată, aceasta va fi premierul României, iar el va fi „responsabilul politic”.